KLASA: 034-05/24-01/15

URBROJ: 711-02-01/05-2024-02

Zagreb, 2. veljače 2024.

**ZORAN PAUNOVIĆ**

gradonačelnik Grada Makarske

**Predmet: mišljenje na zahtjev obveznika Zorana Paunovića**

- daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 30. siječnja 2024. pod brojčanom oznakom KLASA: 034-05/24-01-15 zaprimilo je zahtjev za davanjem mišljenja koji je podnio obveznik Zoran Paunović, gradonačelnik Grada Makarske.

U podnesenom zahtjevu obveznik je zatražio mišljenje može li uz navedenu javnu dužnost održavati predavanja na Sveučilišnom studiju Hotelijerstvo i gastronomija u Makarskoj. Obveznik dalje pojašnjava da je na zamolbu voditelja studija spreman odvojiti 30 sati u jednom semestru kako bi prenio znanje studentima, kao i da je doktorirao 2018. godine, a prije nego je postao gradonačelnik jedno je vrijeme predavao i vodio vježbe na Ekonomskom fakultetu u Zagrebu iz kolegija Turizam (2016. i 2017. godine). Naposljetku obveznik napominje da su turizam i marketing područja njegovog stručnog i znanstvenog interesa.

Povodom navedenog zahtjeva obveznika, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 39. sjednici održanoj 2. veljače 2024., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. toga članka.

Povjerenstvo ističe kako održavanje predavanja na Sveučilišnom studiju Hotelijerstvo i gastronomija u Makarskoj predstavlja obavljanje edukacijske djelatnosti u smislu članka 17. stavka 3. ZSSI-a te da obveznik Zoran Paunović uz obnašanje dužnosti gradonačelnika Grada Makarske može obavljati navedene poslove bez prethodnog odobrenja Povjerenstva. Isto tako, obveznik za navedene poslove može primati naknadu, no istu je temeljem članka 17. stavka 4. ZSSI-a dužan prijaviti u imovinskoj kartici.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Zoran Paunović, elektroničkom dostavom
2. Objava na internetskoj stranici Povjerenstva
3. Pismohrana